
הכנסת החמש-עשרה									נוסח לא מתוקן
מושב רביעי

פרוטוקול מס'  379

(ישיבה 2)
מישיבת ועדת הכספים 
מיום רביעי, כ"ט באדר, התשס"ב (13 למרץ, 2002) בשעה 16:00

סדר היום:   

הצעת חוק הארנונה הכללית לשנת 2002 (הוראת שעה), התשס"ב –2002

תקנות התקשורת (בזק ושידורים)(חישוב תשלומים בעד שירותי בזק והצמדתם)
(תיקון מס' 2), התשס"ב - ‏2002
תקנות הבזק (תשלומים בעד שירותי בזק המפורטים בתוספת לחוק) (תיקון מס' 2)
התשס"ב-2002    - מכתב שר התקשורת מיום כ"ט באדר התשס"ב (13.3.02)

נכחו:

חברי הוועדה:

משה גפני
אברהם הירשזון
אבשלום וילן
עופר חוגי
איתן כבל
אמנון כהן
ישראל כ"ץ
מ"מ: זאב בוים, אלי כהן, יהודית נאות

מוזמנים:	
משרד התקשורת:
שר התקשורת ראובן ריבלין
שריל קמפינסקי
אורי אולניק

מרכז השלטון המקומי:
גיורא רוזנטל
ד. עמר

משרד האוצר:
עמית לנג
רביב סובל
ערן גרף

חזקי ישראל – התאחדות התעשיינים

יועץ משפטי:אנה שניידר, שגית אפיק
יועצת כלכלית: סמדר אלחנני
מנהל/ת הוועדה:  טמיר כהן
קצרנית: לאה קיקיון 


הצעת חוק הארנונה הכללית לשנת 2002 (הוראת שעה), התשס"ב-2002

היו”ר יעקב ליצמן:

	 רבותיי, אני פותח את הישיבה. הסעיף על סדר היום הוא הצעת חוק ארנונה כללית לשנת 2002 (הוראת שעה), התשס"ב-2002. אני רוצה קודם כל להבהיר - -

אמנון כהן:

	 יש שינוי מההצעה הקודמת? 

היו”ר יעקב ליצמן:

	 לא. אני רוצה להבהיר שכל ההסתייגויות שיש להצעת החוק יתקבלו אך ורק במליאה. אנחנו, בוועדה, לא נצביע על שום הסתייגות, כפי שעשיתי עם דו"ח רבינוביץ. 

אנה שניידר:

	צריך להגביל בזמן. 

היו”ר יעקב ליצמן:

	 מייד אחרי שנקיים כאן הצבעה נעלה את זה למעלה. כולנו יודעים את כללי המשחק כאן, קואליציה-אופוזיציה, ובואו לא נשחק משחקים. 

שגית אפיק:

	צריך לשנות תאריכים. 

יהודית נאות:

	 אפשר להגיש הצעה אלטרנטיבית? בשנה שעברה, מדד ספטמבר-ספטמבר לא היה כשיעור עליית הארנונה, אלא פחות 1.25 אחוז. נאמר שהשנה זה היה 2.5 אחוז. לא מגיע לתושבים שיענישו אותם, כי הם כבר שילמו 1.25 אחוז מעבר לעליה. היה כלל בוועדת הכספים, וסמדר אלחנני תאשר, שכאשר יש עודף גביה, משפים את התושבים בשנה שלאחר מכן. לפחות ההגינות אומרת שבמקום 2.5 אחוז זה יהיה 1.25 אחוז. 

היו”ר יעקב ליצמן:

	 אני לא הייתי בטוח שצריך לתמוך בהעלאה של 2.5 אחוז, אבל – לאור מה שאני רואה, אם נאשר פחות, העיריות יורידו את השירות לרווחה ולחינוך, כי יגידו שאין מקורות כספיים. התוצאה תהיה שיבואו לממשלה והיא תצטרך להוסיף להם כל מיני מענקי איזון. אנחנו נשלם את החוסר הזה בין כה וכה, בדלת אחרת. לכן, קל יותר, ומכובד יותר, שנעשה את זה בצורה הזו, מאשר נצטרך להסכים להעלות מסים אחר כך בצורה אחרת. 

אבשלום וילן:

	 אם כך - יש הצעה של חברת הכנסת יהודית נאות על העלאה ב- 1.25 אחוז, מול הצעה של הממשלה – 2.5 אחוז. 


יהודית נאות:

	 זה לא אומר שלא אגיש הסתייגויות. להפך. 

חזקי ישראל:

	אני חושב שבמצב המשק היום, אסור להעלות את הארנונה. המגזר העסקי כולו נמצא במצב שבו הוא עסוק בהישרדות. במצב כזה לא ניתן להכביד ולהטיל עוד נטל, כי המשמעות היא להעיק על יכולת ההישרדות. 

היו”ר יעקב ליצמן:

	 אמרתי לך בדיון הקודם, ואחזור על כך עכשיו: אף מפעל לא יתמוטט אם אנחנו נאשר העלאה של 1.75 אחוז או 2.5 אחוז, אלא מה? – אם יש צורך, צריך לקיים דיון על מצב המפעלים במשק, ועל התעשייה, ואני מוכן לכך. זה נושא נפרד. 

חזקי ישראל:

	מצד שני אומרים לנו – אם תהיה בעיה, נקיים דיון, ובינתיים מעלים מסים, אם זה באמצעות תקנה כזו ואם זה באמצעות ארנונה. המשמעות, באופן מצטבר, שזה מעיק מאד על מפעלים. אני חושב שבתקופה הזו אסור להעלות. בשנה שעברה העלו בניגוד לנוסחה, אז לפחות היו צריכים להתחשב גם בזה. לא מתייחסים אל מקדם ההתייעלות. אני חושב שבנושא הזה, חובתה של הממשלה ללכת לקראת המגזר העסקי, ולפחות לפצות. 

זאב בוים:

	 יש הצבעות עכשיו במליאה. 

יהודית נאות:

	 אתם מפרים סדרי בראשית וסדרי עולם, כדי שוועדת הכספים תשב בזמן דיון במליאה. האלטרנטיבות הן אפס או 2.5 אחוז. אני רוצה להקשיב לדיונים במליאה כרגע, ולהסתייג שם. 

היו”ר יעקב ליצמן:

	 אם כך – אפס מול 2.5. מי בעד להעלות את הארנונה בשיעור אפס? – 2. מי בעד הצעת החוק הממשלתית ארנונה כללית לשנת 2002 (הוראת שעה), התשס"ב-2002? – 4 בעד. מי נגד?-2. תודה לכם, אושר. הסתייגויות יש להגיש תוך חצי שעה. 

















תקנות התקשורת (בזק ושידורים)(חישוב תשלומים בעד שירותי בזק והצמדתם)
(תיקון מס' 2), התשס"ב-‏2002

תקנות הבזק (תשלומים בעד שירותי בזק המפורטים בתוספת לחוק) 
(תיקון מס' 2)התשס"ב –2002

אבשלום וילן:

	 אני קיבלתי חוברת עבה כרגע. אני לא מסוגל לערוך על כך דיון מבלי לקרוא. 

היו”ר יעקב ליצמן:

	 זה לא הוגן מה שאתה עושה. אני רק פותח את הדיון, כי הם ביקשו. אני לא עומד לקיים שום דיון מעמיק. הדיון יהיה בשבוע הבא. 

אבשלום וילן:

	 אני לא יכול לשמוע את הצגת הדברים. אני מבקש שבשבוע הבא, בדיון, הם יבואו להציג את הדברים. 

(הישיבה התחדשה לאחר הפסקה בת 7 דקות)

היו”ר יעקב ליצמן:

	 אני מחדש את הישיבה. הנושא, על סדר היום הוא תקנות התקשורת בזק ושידורים, תשלומים בעד שירותי "בזק" המפורטים בתוספת לחוק, התשס"ב-2002, וחישוב תשלומים בעד שירותי "בזק" והצמדתם (תיקון מס' 2), התשס"ב-2002. 

	אדוני השר. קיבלנו את החומר לפני חצי שעה. אני מוכן שתתחיל עכשיו להציג כמה דברים שאתה רוצה. אני לא מוכן שאיש מ "בזק" או מכל גורם אחר יציג את הדברים בוועדה. אני חושב שצריך שחברי הכנסת יעיינו בדברים. מדובר על חוברת של 20 דפים. 

	אני קיבלתי את התקנות האלה. מה קורה אם אני לא מקיים הצבעה? 

אורי אולניק:

	אם אתה לא מצביע, אז שר האוצר ושר התקשורת מבקשים את הסכמתך לכך שנקבע מועד אחר, כי כרגע, בתקנות - -

היו”ר יעקב ליצמן:

	 אז ועדת הכספים תחליט עכשיו שכל זמן שלא יהיה דיון מעמיק והצבעה בוועדת הכספים, אז כל מה שיש – נשאר. 

	- - אני לא אסכים לשום תאריך. אני הבטחתי שלא תהיה שום הצבעה עד שנביא את זה לדיון, ויש משחות שרוצות לדבר. 

שר התקשורת ראובן ריבלין:

	 אדוני היושב ראש, חברי הכנסת הנכבדים. לפני שבועיים באנו לפני הוועדה על מנת לבקש דחייה. היושב ראש נתן לנו דחייה לחודשיים, לא לשבועיים. 


סמדר אלחנני:

	הוא אמר שהדחייה  לחודש. 

שר התקשורת ראובן ריבלין:

	 אני נטיתי להסכים מייד, כי כל מה שאני זקוק לו הוא להגיע לאותו תאריך. אם הייתי מגיע לפני כן – מה טוב, אבל היה לי חודש. משום מה, אנשי הממשלה שיעצו לי אמרו שהם חייבים שבועיים. אני באמת באתי היום מוכן כדי לגמור את כל העניין, אבל אי אפשר להתחיל דבר אלא אם כן הוא נמשך ומתגבש יחד עם כל חברי הוועדה, שלא יהיה מצב שבו יהיה מי שחלילה יאמר – לא ידעתי, לא בדקתי. 

	אני מודה ומתוודה שרק היום, בשלהי היום, יכולתי להביא בפניכם את החומר. אני בהחלט מבין שחברי הוועדה רוצים להתעמק. אני מוכרח לומר לכם שיש פה מהפכה מצד אחד, ומהצד האחר – נכפה איזשהו הסדר על "בזק" שהוא, לטענתם,  מהווה אפילו סכנה לאיתנותם הפיננסית. יש פה שאלות מאד נכבדות. הואיל ואנחנו לא יכולים להישאר במצב שבו אין אנו מקבלים ארכה מבחינת התקנות, ומהצד האחר – איננו גומרים, אני מציע לאדוני לקבוע תאריך יעד, שאם אחר כך נקבע שאתה צריך עוד, נדחה את התאריך שוב. 

היו”ר יעקב ליצמן:

	 אני רוצה להבין: אני תלוי בכם? נניח שנקבע עכשיו שתוך חודשיים - -

שר התקשורת ראובן ריבלין:

	אני הייתי מציע שעם ישראל יישב לסדר הפסח והעניין הזה כבר יהיה גמור. 

היו”ר יעקב ליצמן:

	 מה יהיה אם לא יהיה תאריך? 

שר התקשורת ראובן ריבלין:

	נאריך את זה עוד פעם. לפני שבוע דחינו את זה להיום, מתוך תקווה שהיום נוכל להתחיל דיון ולסיימו. הואיל ואנחנו לא יכולים אפילו לפתוח את הדיון, שכן חברי הכנסת עדיין אינם יודעים במה מדובר, שהרי רק היום בשעה 16:00 הוגש להם החומר, אני מציע שיושב הראש ייקבע תאריך, שהוא תאריך יעד. היה ולא נגמור עד אז – יאריך יושב הראש פעם נוספת, ובלבד שתהיה תקנה שקובעת שאנחנו הארכנו את תחולת התקנות שהיו קיימות עד ה- 28 לחודש פברואר. 


קריאות:

· -

אמנון כהן:

	 60 יום מהיום. 	

היו”ר יעקב ליצמן:

	 לא נראה לי שנגמור את הנושא עד הפסח. לכן, צריך לקחת בחשבון שבועיים אחרי שחוזרים מהפגרה. 

שר התקשורת ראובן ריבלין:

	 שר האוצר מבקש שהדיון יסתיים עד ה-  7 לאפריל. 

אורי אולניק:

	לא, לפני ליל הסדר. 

שר התקשורת ראובן ריבלין:

	 אתם המחליטים, אני יכול לנסות ולבקש מכם. היועצת המשפטית ודאי תאשר זאת. מה שאנחנו צריכים כרגע זה את הארכת התקנה, כי אחרת נימצא במצב שבו יהיו לנו כמה דברים שאינם צריכים להיות. לכן אני מבקש מכם, קודם כל להאריך את התקנות, ולקבוע תאריך יעד ל- 27 באפריל. אם עד אז לא נסיים – נבוא לכאן - -

היו”ר יעקב ליצמן:

	 אני בעד הארכה זמנית היום, אבל מעבר לזה – נקיים דיון. 

אנה שניידר:

	החוק קובע שוועדת הכספים צריכה לאשר תשלומים לפי חוק התקשורת, כפי שהוא נקרא היום, ולא חוק הבזק. זה סט אחד של תקנות שהובאו לכאן. יש סט נוסף של תקנות שקובעות את אופן חישוב התשלומים בעד שירותי "בזק". בתקנה 2 (א) כתוב כך: "התברר ביום פרסומו של מדד כלשהו כי המדד עלה בשיעור של X אחוזים, או שחלפו 11 חודשים מיום העדכון הקודם לפי המוקדם מביניהם..." – שזה היום הקובע – "..יעודכנו התשלומים לפי שיעור עליית המדד, כשהם מוכפלים במקדם ההתייעלות". זה מה שנאמר בתקנות. יש גם את תקנה 7 שאומרת: "על אף האמור בתקנה 2 (א) יהיה היום הקובע הראשון לאחר תחילת התקנות 15 באפריל, 2000, ויום העדכון האחרון יהיה 14 במרץ" – זה התאריך לאחר העדכון. 

שריל קמפינסקי:

	אנחנו אמרנו שהיום הקובע יהיה 15 בפברואר, ויום העדכון יהיה 14 במרץ. 


אנה שניידר:

	כלומר – מחר. אם לא יעודכנו, או לא יאושרו כאן התקנות, מה שיקרה בעצם הוא שיצטרכו לעדכן את התשלומים שהיו קיימים לפי המדד, כי מחר הוא היום הקובע. מה שאפשר לעשות זה לקבל כאן את הבקשה של המשרד לדחות את היום הקובע, מועד העדכון. 

סמדר אלחנני:

	יש לי שתי הערות ושאלה אחת, שמופנית את היועצים המשפטיים: יש פה מנגנון של מקדם התייעלות של 3.5, עליית מדד של 3.1, וההתחשבנות על חשבון ההפחתה של 2.83, שאתם טוענים שהיתה טעות אריתמטית. המצטבר מזה זו הפחתה של 3.3 אחוזים. השאלה שלי היא: האם, אוטומטית, לא מתחייבת ההורדה הזו ב 14 במרץ. 

	דבר נוסף – ביקשתי שתיתנו השוואה של לפני ואחרי לאורך כל התוספת. 

היו”ר יעקב ליצמן:

	 אנחנו לא נכנסים לדיון ענייני כרגע. 

סמדר אלחנני:

	אז השאלה שלי היא האם לא צריכה להיות ההפחתה הזו, אוטומטית. 

שר התקשורת ראובן ריבלין:

	 אני רוצה לומר שאני הסכמתי עם "בזק" שאנחנו קבענו את היום הקובע, אך "בזק" מתנגדת ליום הקובע כיום זה.

היו”ר יעקב ליצמן:

	 וזה תלוי בוועדת הכספים. 

שר התקשורת ראובן ריבלין:

	 ודאי. הכל תלוי בך. אנחנו מבקשים דחייה. 

היו”ר יעקב ליצמן:

	 לפני הפגרה זה לא יוכל להיות. הפגרה מסתיימת ב- 28 באפריל. אני מבקש שבועיים אחרי הפגרה. אני חושב שזה סביר. זה יוצא ה- 9 למאי. 

שר התקשורת ראובן ריבלין:

	 אנחנו מדברים על מדיניות התעריפים בשנת 2002. עם כל הכבוד אנחנו כבר בשלהי 2002, מבחינת התקציב. אנחנו כבר בחודש מרץ. 

עופר חוגי:

	 אנחנו לא אשמים בזה, אל תלחיצו אותנו. 


שר התקשורת ראובן ריבלין:

	 כבר ראיתי בכנסת הזו שסיעה ביקשה להעביר חקיקה בכל הקריאות ביום אחד. כבר היו דברים מעולם. אני מבקש שבין היום לבין ה- 26 למרץ, ערב פסח, שתתקיים ישיבה אחת מרתונית. יבואו כל חברי הכנסת בקיאים לאותה ישיבה, יבואו אנשי "בזק" ויסבירו. 

היו”ר יעקב ליצמן:

	 מה זה נותן לך? זה נותן ל "בזק" עוד כסף. 

שר התקשורת ראובן ריבלין:

	 להפך. אנחנו מורידים תעריפים בצורה דרמטית, לא מעלים לגבי הפרטיים אפילו באגורה אחת. 

היו”ר יעקב ליצמן:

	 לא שכנעת אותנו למה אתה רוצה דווקא בעוד שבוע ימים לגמור את הדברים. 

שר התקשורת ראובן ריבלין:

	 היינו צריכים עד ה- 14 במרץ. 

היו”ר יעקב ליצמן:

	 חיכיתם לרפורמה כזו כל כך הרבה זמן. 

איתן כבל:

	אני חושב שההצעה של היושב ראש הגיונית. אין כאן מצב חירום. אני מאד מוטרד מאותה הטבה ש "בזק" רוצים לתת לעם ישראל, ואני רוצה לשקול את הדברים, כמו כולנו. 

רביב סובל:

	אני רוצה רק לציין שהדחייה הזו, בסופו של דבר, מוסיפה רק כסף ל "בזק", כי המחירים אמורים לרדת. 

שר התקשורת ראובן ריבלין:

	 כן. התעריפים שהוגשו בפניכם הם ירידה מהתעריפים הקודמים. 

היו”ר יעקב ליצמן:

	 "מרבית השירותים יועלו בשיעור של - -"  מה זה לרדת? אני קורא את הדברים מהמסמך של השר. 
		
שר התקשורת ראובן ריבלין:

	 אני מציע לכולכם לקרוא את המסמך. 


איתן כבל:

	אם הם בוכים שמפסידים כסף – הרי כל ההטבה הזו אמורה לגרום להם להפסיד כסף. אז אני אומר: בואו נלך לקראתם, ניתן להם עוד חודשיים להרוויח.

שר התקשורת ראובן ריבלין:

	 אני לא מהאוצר ולא אמרתי שהם אמורים להפסיד כסף. 

היו”ר יעקב ליצמן:

	 אני מציע דיון בעניין שבועיים אחרי הפגרה. זה סביר. 

אורי אולניק:

	איזה תאריך אתה קובע פה? 

היו”ר יעקב ליצמן:

	 עד ה- 9 למאי, שבועיים בדיוק אחרי הפגרה. נדמה לי שיש לי קונצנזוס על זה. 

ערן גרף:

	האם לוקחים מדדים קיימים או שלוקחים גם את המדדים הבאים? 

היו”ר יעקב ליצמן:

	 מה שהיום, כל מה שהיום. 

קריאות:
· -

שר התקשורת ראובן ריבלין:
· - הארכת תוקף של כל הדף? 

היו”ר יעקב ליצמן:
	 להאריך את זה גם, עד אז. כן. 


קריאות:
	לא חייבים לעשות את זה. 

היו”ר יעקב ליצמן:

	 אני מודה לכם, הישיבה נעולה. 


הישיבה ננעלה בשעה 16:45






